b"\n_START_ARTICLE_\nEhnaton\n_START_SECTION_\nVladanje kot Amenhotep IV.\n_START_PARAGRAPH_\nBodo\xc4\x8di faraon Ehnaton je bil mlaj\xc5\xa1i sin Amenhotepa III. in njegove glavne \xc5\xbeene, kraljice Tije, rojen kot Amenhotep. Faraonov naslednik bi moral biti njun starej\xc5\xa1i sin, kronski princ Tutmoz, ki je umrl relativno mlad. Naslednji kandidat za nasledstvo je bil princ Amenhotep._NEWLINE_Amenhotepov prihod na prestol je poln nasprotij. Nekateri egiptologi trdijo, da se je to zgodilo po o\xc4\x8detovi smrti, drugi pa, da je bil pred tem, po mnenju nekaterih celih dvanajst let, o\xc4\x8detov sovladar. Pred nekaj desetletji je prevladovalo mnenje, da sovladanja sploh ni bilo, \xc4\x8de je bilo, pa je trajalo najve\xc4\x8d nekaj let._NEWLINE_Februarja 2104 je Egiptovsko ministrstvo za starine objavilo, da ima dokaze, da je bil Amenhotep o\xc4\x8detov sovladar najmanj osem let. Trditev dokazujejo napisi v grobnici vezirja Amenhotepa v Luksorju. Grobnico je raziskovala skupina \xc5\xa1panskih arheologov._NEWLINE_Amenhotep IV. je po kronanju v Tebah za\xc4\x8del uresni\xc4\x8devati svoj na\xc4\x8drt gradenj. Ju\xc5\xbeni vhod v predprostor Amon-Rajevega templja je okrasil s prizori svojega \xc4\x8da\xc5\xa1\xc4\x8denja Ra-Harahtija. Kmalu zatem je naro\xc4\x8dil gradnjo Atonovega templja v vzhodnem Karnaku. Imenoval ga je Gempaaton (iz Gem(et)-pa-Aton-em-per-Aton, kar pomeni  Son\xc4\x8dni disk je najden na posesti boga Atona). Gempaaton je sestavljalo ve\xc4\x8d zgradb, vklju\xc4\x8dno s pala\xc4\x8do in zgradbo z imenom Hwt Benben (po kamnu benben). Posve\xc4\x8dena je bila kraljici Nefertete. V Karnaku je bilo zgrajenih \xc5\xa1e ve\xc4\x8d Atonovih templjev, med njimi Rud-menu in Teni-menu, ki sta stala verjetno v bli\xc5\xbeini devetega pilona. V tem \xc4\x8dasu \xc5\xa1e ni bilo omejevanja \xc4\x8da\xc5\xa1\xc4\x8denja boga Amona. Amonovi sve\xc4\x8deniki so bili dejavni \xc5\xa1e celo \xc4\x8detrto leto Ehnatonove vladavine. Kralj je bil kot Amenhotep IV. upodobljen v grobnicah ve\xc4\x8d tebanskih plemi\xc4\x8dev: Keruefa  (TT192), Ramoseja (TT55) in Parenneferja (TT188)._NEWLINE_V Ramosejevi grobnici je Amenhotep IV. naslikan na zahodnem zidu v tradicionalnem slogu, sede\xc4\x8d na prestolu iz Ramosejem pred seboj. Na drugi strani vratne odprtine sta upodobljena Amenhotep IV. in Ngretete z Atonom, upodobljenim kot son\xc4\x8dnim diskom. V Perenneferjevi tebanski grobnici sta Amenhotep IV. in Neretete upodobljena na prestolu s son\xc4\x8dnim diskom nad sabo._NEWLINE_Med drugimi znanimi dokumenti, ki omenjajo Amenhotepa IV., sta dva prepisa pisma memfi\xc5\xa1kega spremljevalca Apija (ali Ipija) faraonu. Dokumenta sta iz 19. dne 3. meseca 5. Amenhotepovega vladarskega leta.\n_START_SECTION_\nVerska politika\n_START_PARAGRAPH_\nNekaj nedavnih znanstvenih razprav je bilo osredoto\xc4\x8denih prav na obseg Ehnatonovega vsiljevanja njegovih verskih pogledov na preprosto prebivalstvo._NEWLINE_Faraon je v tem \xc4\x8dasu spremenil ime Amona in verski jezik, da bi \xc4\x8dim bolj izklju\xc4\x8dil \xc4\x8da\xc5\xa1\xc4\x8denje drugih bogov. V nekem trenutku se je lotil obse\xc5\xbenega brisanja imen tradicionalnih bogov, zlasti Amonovega. Imena je spremenilo tudi nekaj njegovih dvorjanov. Iz svojih imen so odstranili pokroviteljstvo vseh bogov, razen Atona (ali Raja, katerega je Ehnaton ena\xc4\x8dil z Atonom). V sami Amarni je nekaj dvorjanov obdr\xc5\xbealo svoja imena, med njimi na primer Ahmoz (Otrok boga lune, lastnik grobnice 3). Ime je obdr\xc5\xbeala tudi kiparska delavnica povezana z umetnikom Tutmozom (Tutmoz pomeni Totov otrok), v kateri so odkrili znamenito poprsje kraljice Nefretete in druge s faraoni povezane umetnine. Precej veliko \xc5\xa1tevilo glinastih amuletov najdenih v Amarni ka\xc5\xbee, da so me\xc5\xa1\xc4\x8dani javno nosili talismane bogov Besa in Tavaret, povezanih z domom in rojevanjem otrok, Horovo oko in amulete drugih tradicionalnih bo\xc5\xbeanstev. V skrivali\xc5\xa1\xc4\x8du kraljevega nakita, zakopanega v bli\xc5\xbeini amarnskih kraljevih grobnic, je bil tudi prstan posve\xc4\x8den Amonovi \xc5\xbeeni, boginji Mut. Nakit je zdaj v \xc5\xa0kotskem nacionalnem muzeju. Tak\xc5\xa1ne najdbe ka\xc5\xbeejo, da se je Ehnaton sicer odmaknil od tradicionalne egip\xc4\x8danske vere, vendar je bil do nekega trenutka, morda posebnega dogodka proti koncu njegovega \xc5\xbeivljenja, dokaj strpen do tradicionalnih vernikov._NEWLINE_Po njegovi smrti je bilo vra\xc4\x8danja na staro sprva postopno. Po deset letih celovite politi\xc4\x8dne, verske in umetni\xc5\xa1ke protireformacije se je za\xc4\x8delo \xc5\xbeivljenje pospe\xc5\xa1eno vra\xc4\x8dati v norme, ki so veljale pred Ehatonovo reformo. Veliko umetnin in zgradb iz Ehnatonovega obdobja je bilo po njegovi smrti okrnjenih in uni\xc4\x8denih, zlasti med vladavinama Horemheba in zgodnjih kraljev Devetnajste dinastije. Kamniti bloki iz Ehnatonovih zgradb so se kasneje uporabili za temelje templjev in gradnjo grobnic slednjih.\n_START_SECTION_\nEhnatonova verska revolucija\n_START_PARAGRAPH_\nEhnaton je znan kot krivoverski faraon iz Amarne. V \xc4\x8dasu svojega vladanja je spro\xc5\xbeil svojevrstno versko revolucijo. Ta revolucija je bila edinstvena v svetovni zgodovini, saj ni pri\xc5\xa1la od ljudstva, niti ni bilo vpliva zunaj Egipta, temve\xc4\x8d jo je za\xc4\x8del sam faraon. Ukinil je vsa bo\xc5\xbeanstva in uvedel monoteizem - boga sonca Atona in hkrati sebe razglasil za bo\xc5\xbejega sina in preroka. Aton je postal bog, ki je bil 'dvoedini': o\xc4\x8de in mati (atonizem). Ehanton, njegov 'sin' je prevzel mo\xc5\xa1ko-\xc5\xbeenski videz, ki je \xc5\xa1e danes skrivnosten in so zanj razli\xc4\x8dne razlage. Njegova glavna \xc5\xbeena Nefertiti je bila po novem pojmovanju boga Atona kraljeva dvoj\xc4\x8dica, ki je izhajala iz istega o\xc4\x8deta boga Atona. Simbol boga Atona je son\xc4\x8dna plo\xc5\xa1\xc4\x8da. Ehnatonova verska revolucija je trajala pribli\xc5\xbeno 20 let, ko je bil ponovno uveden politeizem z glavnim bogom Amonom. Njegov sin (ali morda polbrat) Tutankaten se je tedaj preimenoval v Tutankamona.\n_START_SECTION_\nUpodabljanje faraona in njegove dru\xc5\xbeine\n_START_PARAGRAPH_\nUmetni\xc5\xa1ki slog, ki se je razvil med njegovo kratko vladavino, je izrazito druga\xc4\x8den od prej\xc5\xa1nje in kasnej\xc5\xa1e egip\xc4\x8danske umetnosti. V nekaterih primerih so upodobitve mnogo bolj naravne, zlasti \xc5\xbeivali, rastlin in obi\xc4\x8dajnih ljudi, podobe tako obi\xc4\x8dajnih ljudi kot \xc4\x8dlanov kraljeve dru\xc5\xbeine pa bolj dinami\xc4\x8dne. Podobe dvojanov, zlasti \xc4\x8dlanov kraljeve dru\xc5\xbeine, so izjemno stilizirane: glave so podalj\xc5\xa1ane, trebuhi napihnjeni, boki \xc5\xa1iroki, roke in noge vitke, obrazne poteze pa pretirane. Zna\xc4\x8dilno je, da se je edino v tem zgodovinskem obdobju egip\xc4\x8danske umetnosti kraljeva dru\xc5\xbeina upodabljala pri kak\xc5\xa1nih vsakdanjih dejavnostih, ki ka\xc5\xbeejo na vzajemno naklonjenost njenih \xc4\x8dlanov. V tradicionalni egip\xc4\x8danski umetnosti se je faraonovo bo\xc5\xbeanska narava izra\xc5\xbeala z mirovanjem ali celo nepremi\xc4\x8dnostjo._NEWLINE_Na upodobivah se pojavlja tudi Nefretete, bodisi ob kralju, sama ali skupaj s h\xc4\x8derkami. Naslikana je med opravili, ki so bila obi\xc4\x8dajno rezervirana za faraone, kar ka\xc5\xbee, da je u\xc5\xbeivala za kraljico nenavaden polo\xc5\xbeaj. Njene zgodnje umetni\xc5\xa1ke upodobitve ka\xc5\xbeejo tendenco, da se ne bi razlikovala od svojega mo\xc5\xbea, razen po regalijah. Kmalu po selitvi prestolnice v Amarno so Nefretete za\xc4\x8deli upodabljati z zna\xc4\x8dilnim amarnskim slogom, zato je vsiljuje vpra\xc5\xa1anje, ali je bila resni\xc4\x8dno tako lepa ali je njena podoba idealizirana. Odgovor na vpra\xc5\xa1anje, zakaj je Ehnaton upodobljen tako groteskno in presenetljivo dvospolno, je \xc5\xa1e vedno predmet razprav. Ena od mo\xc5\xbenosti so verski razlogi, na primer posnemanje ustvarjalne \xc5\xbeivljenjske sile Atona, ki se v besedilih v amarnskih grobnicah omenja kot \xc2\xbbo\xc4\x8de in mati vsega, kar obstaja\xc2\xab. Ena od mo\xc5\xbenosti je tudi ta, da so Ehnaton in njegova dru\xc5\xbeina upodobljeni s pretiranimi zna\xc4\x8dilnostmi njihovih teles. Do odkritja njegove mumije v grobnici KV55 v Dolini kraljev je bila ta domneva zgolj \xc5\xa1pekulacija. \xc4\x8ce je mumija 61074  iz KV55 resni\xc4\x8dno njegova ali mumija njegovega bli\xc5\xbenjega sorodnika Smenhkareja, so njene meritve potrdile domnevo, da je upodobljen s pretiranimi zna\xc4\x8dilnostmi njegovega telesa. Lobanja mumije je dolga in ima \xc5\xa1trle\xc4\x8do brado, okon\xc4\x8dine pa so lahke in dolge. Leta 2007 je Zahi Hawass s skupino raziskovalcev z ra\xc4\x8dunalni\xc5\xa1ko tomografijo izdelal trodimenzionalno sliko mumije 61074. Slike so pokazale podolgovato lobanjo, razcepljeno brado in stisnjen zobni lok, kar ka\xc5\xbee, da mumija pripada Tutankamonovemu o\xc4\x8detu, se pravi Ehnatonu.\n_START_SECTION_\nSmrt, pokop in nasledstvo\n_START_PARAGRAPH_\nZadnja datirana omemba Ehnatona in njegove dru\xc5\xbeine v Amarni je v grobnici plemi\xc4\x8da Merireja II. Zapis je iz 2. meseca 12. leta njegove vladavine. Po tem datumu so zgodovinski zapisi nejasni in nekoliko pojasnjeni samo s Tutankamonovim nasledstvom._NEWLINE_Decembra 2012 je bilo objavljeno, da je zapis s 15. dne 3. aheta 16. leta Ehnatonove vladavine, ki so ga odkrili v kamnolomu apnenca v Deir el-Bershiu severno od Amarne, zagotovo njegov. Zapis omenja prisotnost kraljice Nefretete. Nana\xc5\xa1a se na gradbeni projekt v Amarni in potrjuje, da sta bila Ehnaton in Nefretete eno leto pred Ehnatonovo smrtjo \xc5\xa1e vedno kraljevi par._NEWLINE_Ehnaton je na\xc4\x8drtoval preselitev pokopali\xc5\xa1\xc4\x8da egip\xc4\x8danskih vladarjev z zahodnega (son\xc4\x8dni zahod) brega Nila v Dolino kraljev na vzhodnem (son\xc4\x8dni vzhod)  bregu Nila. Po vrnitvi dvora iz Amarne v Tebe so faraonovo mumijo odstranili. Nedavne genske aziskave so potrdile, da je mumija iz grobnice KV55 pripadala Tutankamonovemu o\xc4\x8detu, najverjetneje Ehnatonu.  V grobnici je bilo veliko predmetov iz amarnskega obdobja, med njimi tudi kraljeva posmrtna maska, ki je bila namerno uni\xc4\x8dena. Uni\xc4\x8den e bil tudi njegov sarkofag, vendar so ga uspeli rekonstruirati in zdaj stoli pred Kairskim muzejem._NEWLINE_Mnenje, da je Ehnaton umrl v 17. letu svoje vladavine, je splo\xc5\xa1no sprejeto, \xc5\xa1e vedno pa ni jasno, ali je Smenhkare morda postal njegov sovladar dve ali tri leta pred njegovo smrtjo ali je bil nekaj \xc4\x8dasa neodvisen vladar. \xc4\x8ce je Smenhkare pre\xc5\xbeivel Ehnatona, je najverjetneje vladal manj kot eno leto. Naslednji naslednik je bila kraljica Neferneferuaton, ki je vladala dve leti in en mesec. Njo je najverjetneje nasledil Tuankaton, ki se je preimenoval v Tutankamona. Med njegovim vladanjem je dr\xc5\xbeavno upravo vodil glavni vezir in bodo\xc4\x8di faraon Aj. Za Tutankamona velja, da je bil Ehnatonov sin in Smenhkarejev mlaj\xc5\xa1i brat. Nekateri egiptologi menijo, da je bil Smenhkarejev sin. Analize DNK leta 2010 so dokazale, da je bil Tutankamon resni\xc4\x8dno Ehnatonov sin Nefretete je po Ehnatonovi smrti morda nekaj \xc4\x8dasa vladala pod imenom Neferneferuaton. Nekateri egiptologi se s tem ne strinjajo in so prepri\xc4\x8dani, da je to bila Meritaton. Na tako imenovani Sovladarski steli, odkriti v grobnici v Amarni, na kateri so upodobljeni Ehnaton, Nefretete in Meritaton, je Nefretete morda prikazana kot Ehnatonova sovladarka. Trditev ni zanesljiva, ker so bila izvirna imena izbrisana in namesto njih napisana imena Ankhesenpaaton in Neferneferuaton._NEWLINE_Po Ehnatonovi smrti je Atonov kult kmalu postal nezanimiv. Tutankaton se je v drugem letu svojega vladanja (1332 pr. n. \xc5\xa1t.) preimenoval v Tutankamona in zapustil mesto Akenaton, ki je nato propadlo. Njegova naslednika Aj in Horemheb sta razstavila templje, ki jih je zgradil Ehnaton, tudi tempelj v Tebah, in jih uporabila za lahko dostopno gradivo za gradnjo in kra\xc5\xa1enje svojih templjev._NEWLINE_Ehnaton, Neferneferuaton, Smenhkare, Tutankamon in Aj so bili kasneje izbrisani iz vseh uradnih seznamov faraonov. Na seznamih se je kot neposredni naslednik Amenhotepa III. za\xc4\x8del omenjati Horemheb. Domneva se, da je bil izbris del sistemati\xc4\x8dne Horemhebove kampanje, v kateri je nameraval iz zgodovine izbrisati vse sledove \xc4\x8da\xc5\xa1\xc4\x8denja boga Atona.  Ehnatonovo ime se ne pojavlja na nobenem seznamu kraljev, ki so ga sestavili kasnej\xc5\xa1i vladarji. Ehnatona so iz ohranjenih sledov njegovega vladanja ponovno odkrili \xc5\xa1ele v poznem 19. stoletju._NEWLINE_Dokument iz ramze\xc5\xa1kega obdobja (Devetnajsta dinastija) omenja Ehnatona kot \xc2\xbbsovra\xc5\xbenika Ahetatona\xc2\xab (Amarna), ker je v Egiptu povzro\xc4\x8dil krizo, in da so Egip\xc4\x8dani njegovo versko revolucijo v celoti zavrnili.\n_START_SECTION_\n\xc5\xa0pekulativne teorije\n_START_PARAGRAPH_\nEhnatonova vloga verskega revolucionarja je privedla do ve\xc4\x8d \xc5\xa1pekulacij, od znanstvenih hipotez do obrobnih neakademskih teorij. Nekateri znanstveniki so prepri\xc4\x8dani, da je bila vera, ki jo je uvedel, ve\xc4\x8dinoma enobo\xc5\xa1tvena, mnogi drugi pa v njem vidijo vladarja, ki je samo prakticiral enobo\xc5\xa1tvo. Vzdr\xc5\xbeal se je \xc4\x8da\xc5\xa1\xc4\x8denja vseh bogov, razen Atona, medtem ko od podlo\xc5\xbenikov ni pri\xc4\x8dakoval, da bodo obo\xc5\xbeevali Atona, ampak njega.\n_START_SECTION_\nZdravstveno stanje\n_START_PARAGRAPH_\nNeobi\xc4\x8dajni in ekscentri\xc4\x8dni Ehnatonovi portreti s pove\xc5\xa1enim trebuhom, debelimi stegni, velikimi prsmi in dolgim ozkim obrazom se zelo razlikujejo od atletskih norm portretiranja faraonov, kar je nekatere egiptologe privedlo do zaklju\xc4\x8dka, da je imel Ehnaton kak\xc5\xa1no gensko bolezensko spremembo. V po\xc5\xa1tev je pri\xc5\xa1lo ve\xc4\x8d bolezni. Na osnovi dolge spodnje \xc4\x8deljusti in \xc5\xbeenskega videza je angle\xc5\xa1ki egiptolog Cyril Aldred sklepal, da je trpel zaradi Froelichovega sindroma. Njegova trditev je malo verjetna, ker ima Froelichov sindrom za posledico neplodnost, Ehnaton pa je imel veliko otrok: najmanj \xc5\xa1est h\xc4\x8dera s kraljico Nefretete in sina Tutankamona z eno od ni\xc5\xbejih \xc5\xbeena._NEWLINE_Burridge je domneval, da je Ehnaton trpel zaradi Marfanovega sindroma, ki za razliko od Froelichovega ne povzro\xc4\x8da zmanj\xc5\xa1anja umskih sposobnosti in neplodnosti, povzro\xc4\x8da pa vdrte prsi, dolge ukrivljene in pajkovim nogam podobne prste, v\xc4\x8dasih prirojene sr\xc4\x8dne te\xc5\xbeave, visoko ali rahlo razcepljeno ustno nebo in zelo izbo\xc4\x8deno ro\xc5\xbeenico ali dislocirano o\xc4\x8desno le\xc4\x8do, ki za dober vid zahteva zelo mo\xc4\x8dno svetlobo. Bolniki z Marfanovim sindromom so nadpovpre\xc4\x8dno visoki, imajo dolge ozke obraze, raztegnjeno lobanjo, prera\xc5\xa1\xc4\x8dena rebra, vdrta ali kurja prsa, \xc5\xa1iroko medenico, debela stegna in tanka me\xc4\x8da. Marfanov sindrom je dominantna zna\xc4\x8dilnost s 50% verjetnostjo, da se prenese na potomce. Vsi omenjeni simptomi se v\xc4\x8dasih pojavljajo na upodobitvah Ehnatona in njegovih otrok. Nedavni posnetki z ra\xc4\x8dunalni\xc5\xa1ko tomografijo so dokazali razcep ustnice in dlesni in precej dolgo glavo, neobi\xc4\x8dajno ukrivljeno hrbtenico in zra\xc5\xa1\xc4\x8dena zgornja vretenca, verjetno zaradi skolioze. Vsi simptomi ka\xc5\xbeejo na Marfanov sindromom, analiza Tutankamonove DNK, opravljena leta 2010, pa je v nasprotju s tem dokazala, da ne gre za Marfanov sindrom. V zadnjem \xc4\x8dasu se je kot mogo\xc4\x8da diagnoza pojavila homocistinurija. Bolniki s to boleznijo imajo podobne te\xc5\xbeave koz bolniki z Marfanovim sindromom. Ehnatonovemu dru\xc5\xbeinskemu drevesu se bolj prilega avtosomna recesivna bolezen \xe2\x80\x93 njegova star\xc5\xa1a, Amenhotep III. in Tije, sta bila verjetno zdrava, zato je analiza Tutankamonove DNK, opravljena leta 2010, Marfanov sindrom izklju\xc4\x8dila._NEWLINE_Britanski egiptolog Dominic Montserrat je v knjigi Ehnaton: zgodovina, domi\xc5\xa1ljija in Stari Egipt zapisal, da med egiptologi prevladuje mnenje, da se pretiranih oblik na Ehnatonovih portretih ne sme jemati dobesedno.  Montserrat in drugi avtorji trdijo, da oblika njegovega telesa izra\xc5\xbea nekak\xc5\xa1en verski simbolizem. Ker so boga Atona imeli za \xc2\xbbmater in o\xc4\x8deta vsega \xc4\x8dlove\xc5\xa1tva\xc2\xab, so Ehnatona zaradi Atonove dvospolnosti v umetnosti upodabljali kot dvospolnika z mo\xc5\xa1kimi in \xc5\xbeenskimi zna\xc4\x8dilnostmi telesa. Tak\xc5\xa1no radikalno odstopanje od tradicionalnega idealiziranega upodabljanja faraonov je bilo resni\xc4\x8dno nenavadno._NEWLINE_Drugo neutemeljeno trditev je objavil Immanuel Velikovsky, ki je predpostavil njegovo incestno zvezo z materjo Tije in opozoril na njegove izjemne noge. Na tej osnovi je prepoznal Ehnatona kot zgodovinskega predhodnika mita o kralju Ojdipu in prestavil dogodke iz gr\xc5\xa1kih Teb v egip\xc4\x8danske. Trditev je delno utemeljeval z dejstvom, da je Ehnaton sistemati\xc4\x8dno izbrisal ime svojega o\xc4\x8deta, kar bi se kasneje lahko razvilo v Ojdipov o\xc4\x8detomor. Ta del zgodbe je neresni\xc4\x8den, ker je Ehnatom mumificiral in pokopal svojega o\xc4\x8deta na \xc4\x8dasten tradicionalen egip\xc4\x8danski na\xc4\x8din pred za\xc4\x8detkom svoje verske revolucije. Poleg tega so obdukcije in genetski dokazi v letu 2014 dokazali, da je bil njegov sin Tutankamon rojen iz razmerja med bratom in sestro in ne med sinom in materjo._NEWLINE_Leta 2012 je Hutan Ashrafian, kirurg v Imperial College London, objavil raziskavo o zgodnji smrti Ehnatona in prezgodnjih smrtih drugih faraonov iz Osemnajste dinastije, vklju\xc4\x8dno s Tutankamonom in Tutmozom IV. Ugotovil je, da so bile njihove prezgodnje smrti morda posledica epilepsije temporalnega mo\xc5\xbeganskega re\xc5\xbenja. Ta bolezen bi lahko povzro\xc4\x8dila njegovo prezgodnjo smrt in nenavadno oblikovano telo in razlo\xc5\xbeila njegovo versko prepri\xc4\x8danje, ker povzro\xc4\x8da intenzivne duhovne vizije in pobo\xc5\xbenost.  Ker genski testi za epilepsijo \xc5\xa1e ne obstajajo, je njegovo teorijo nemogo\xc4\x8de dokazati.\n_START_SECTION_\nSmenhkare\n_START_PARAGRAPH_\nRazli\xc4\x8dne nepopisane in po\xc5\xa1kodovane stele prikazujejo Ehnatona skupaj z nekom, ki je njegov sovladar, ker nosi kraljevsko krono. Prizori so dru\xc5\xbeinski, \xc4\x8de ne intimni, in celo goli. Ker je za Smenhkareja znano, da je bil mo\xc5\xa1ki, je to povzro\xc4\x8dilo \xc5\xa1pekulacije, da je bil Ehnaton homoseksualec. Te domneve so bile ovr\xc5\xbeene, ko se je ugotovilo, da je na prizorih upodobljena \xc5\xbeenska, najverjetneje njegova \xc5\xbeena._NEWLINE_V sedemdesetih letih 20. stoletja je John Harris osebo, ki je bila upodobljena skupaj z Ehnatonom, prepoznal kot Nefretete. Ob tem je trdil, da je bila Nefretete morda dejansko povi\xc5\xa1ana v sovladarico, da je morda vladala tudi kot samostojna vladarica in spremenila svoje ime v Smenhkare._NEWLINE_Nicholas Reeves in drugi egiptologi se s tem ne strinjajo in trdijo, da je Smenhkare ista oseba kot Neferneferuaton, ki je vladala skupaj z Ehnatonom zadnji dve leti njegovega vladanja. V tej vlogi sta drug ob drugem upodobljena na ve\xc4\x8d spomenikih.  Novej\xc5\xa1e raziskave Jamesa Allena, in Marca Gaboldeja so privedle do \xc2\xbbdokaj visoke stopnje soglasja\xc2\xab, da je bila Neferneferuaton vladarica, neodvisna od Smenhkareja.\n_START_SECTION_\nEhnaton v umetnosti\n_START_PARAGRAPH_\nEhnaton je oseba, ki se pojavlja v \xc5\xa1tevilnih dramskih delih, romanih, glasbi, filmu in drugod._NEWLINE_V slovenski jezik je preveden zgodovinski roman Mike Waltarija Egip\xc4\x8dan Sinuhe."